Tónlistarmaðurinn Ed Sheeran situr ekki auðum höndum milli tónleika . Til hans sást á Laugavegi í dag , en þar kom hann meðal annars við í úraversluninni JS Watch . Í samtali við mbl.is segir Grímkell Sigurþórsson úrsali að Sheeran hafi verið mjög vinalegur og alþýðlegur í fasi . „ Það eru engir stjörnustælar í honum . “ Hann lét sér ekki nægja að kaupa eitt stykki heldur splæsti í fimm úr , þar af tvö dömuúr og tvö eintök af úrinu Sif , sem er sérstaklega framleitt fyrir Landhelgisgæsluna . Grímkell segir að Sheeran sé mikill úraáhugamaður og safnari , og svo virðist sem hann heimsæki ekki ný lönd án þess að verða sér úti um nokkra gripi í safnið . Fimmta úrið sem Ed fékk var sérstakt úr sem JS Watch framleiddi fyrir íslenska landsliðið í tilefni af þátttöku liðsins á HM í Rússlandi í fyrra . Það úr fékk Ed að gjöf frá Senu , sem sér um tónleikana , ásamt árituðum landsliðsbúningi Íslands en um það hafði Ed Sheeran beðið áður en hann kom til landsins . Tróð hann einmitt upp í þeim búningi á fyrri tónleikum sínum í Laugardal í gær . Seinni tónleikarnir verða svo í kvöld og viðbúið að hann stígi á svið um klukkan níu , sennilega í landsliðsbúningi og hugsanlega með eitt stykki JS Watch á úlnliðnum .